આપણા પૂર્વજોએ સૂર્યમંદિર બાંધ્યાં છે. એમાંનું એક મંદિર તો ગુજરાતમાં પણ છે, પરંતુ વખત જતાં અન્ય ભગવાનની સરખામણીમાં સૂર્યદેવ ઓછા પૂજાયા. તેઓ પળેપળે પ્રકાશ અને તડકાના સ્વરૂપમાં શક્તિનો ધોધ વહાવતા રહ્યા. આપણે અથાણાં, કપડાં અને પાપડ સૂકવવા, મીઠું બનાવવા આ શક્તિનો ઉપયોગ કરતા રહ્યા. યુગો વીતી ગયા. સૂર્યમંદિરો અંધકારમાં ધકેલાઈ ગયાં. તેમની શક્તિનો વધુ વ્યાપક રીતે ઉપયોગ કરવાની સભાનતા આપણે કેળવી શક્યા નહીં. આપણે આપણી પૂજા, આરાધનાને નવું અર્થઘટન આપી શક્યા નહીં. એ માટે આપણે વિદેશીઓ તરફ નજર કરવી પડે છે.